# Tilda Swinton

| Tilda Swinton |
| --- |
|  |
| Biografske informacije |
| Rođenje | Katherine Mathilda Swinton 5. novembra 1960.  (1960-11-05)  London, Velika Britanija |
| Opus |
| Djelatni period | 1986.- |
|  |
|

| Nagrade |
| --- |
| **Oscar za najbolju sporednu glumicu** 2007 *Michael Clayton* **Volpi Cup za najbolju glumicu** 1991 *Edward II.* |

 |
|  |
| Službene stranice |
| Tilda Swinton.net |

**Katherine Mathilda Swinton** (London, Velika Britanija, 5. studenog 1960.) američko-britanska je filmska i kazališna glumica, dobitnica Oscara za najbolju sporednu glumicu za 2007. godinu.

## Biografija

### Mlade godine

Tilda Swinton se rodila kao dijete Judith, Australke, i Sir Johna Swintona, generala škotske garde. Odrasla je uz troje braće u Britaniji, a dijelom i u Njemačkoj, gdje je njen otac bio neko vrijeme smješten. Obitelj Swinton se spominje kao (navodno) najstarija obitelj u Škotskoj i Engleskoj. Tilda je pohađala *West Heath* srednju školu za djevojke (istu školu koju je svojedobno pohađala Diana, princeza Walesa) a zatim *Fettes* fakultet, kojeg je napustila. Godine 1983. je završila Cambridge sveučilište, s diplomom iz političkih i društvenih znanosti.

### Karijera

Swinton je radila u Traverse kazalištu u Edinburghu i u *Royal Shakespeare Company*, prije nego što je počela karijeru na filmu u 1980-ima. Godine 1986. je nastupila u svojem prvom filmu, biografskoj drami *Caravaggio*. Što se tiče umjetnosti, uvijek je bila buntovna. S obzirom na svoj androgin izgled, u par je navrata glumila muškarca; Mozarta u Puškinovom *Mozartu i Salieriju*, ženu koja glumi svojeg umrlog supruga tijekom 2. svjetskog rata u filmu *Man to Man*, te u fantaziji *Orlando*, filmskoj adaptaciji romana Virginije Woolf. Udružila se s redateljem Derekom Jarmanom, nastupivši u nekoliko njegovih filmova, od spomenutog *Caravaggija* preko *Vrta* pa sve do njegovog posljednjeg filma *Plavo*, nakon kojeg je ovaj umro od AIDS-a. Njegova smrt je ostavila dubok trag u njenom životu.

Najpoznatiji eksperimentalni nastup je ostvarila 1995. sa *The Maybe*, u kojem je 8 sati na dan spavala u Serpentine galeriji u Londonu na uvid publici, i to tako tjedan dana, a pojavila se i u glazbenom spotu za grupu Orbital. S vremenom je Tilda započela nastupima u nezavisnim, eksperimentalnim filmovima, kao što su *Ženske perverzije* i *Mogući svjetovi*. Za triler *Duboki kraj*, u kojem je glumio i Goran Višnjić, nominirana je za Zlatni globus te je pobrala nagrade kritike. Nastupila je i u satiri *Adaptacija*, koju je napisao Charlie Kaufman, a koja je također ostala zapamćena. Za nastup u kontroverznoj erotskoj drami *Mladi Adam*, u kojoj se razodjenula, osvojila je nagradu BAFTA. Godine 2005. je ostala osobito zapamćena u nezvisnoj drami *Slomljeno cvijeće* Jima Jarmuscha i u hitu *Narnijske kronike: Lav, vještica i ormar*.

Dana 24. veljače 2008. Tilda Swinton je dobila Oscara za najbolju sporednu glumicu za ulogu u filmu *Michael Clayton*.

Živi u gradu Nairnu na sjeveru Škotske. Provela je dvije godine u Keniji i Južnoj Africi kao dobrovoljni radnik u dječjoj školi. Dio godine živi s nevjenčanim suprugom, umjetnikom Johnom Byrneom, s kojim ima dvoje blizanaca, Xaviera i Honor Byrne, a drugi dio godine s mlađim novozelandskim slikarom Sandrom Koppom.

## Izabrana filmografija

* 1987. - *Smrt prijateljstva*
* 1989. - *Ratni rekvijem*
* 1990. - *Vrt*
* 1992. - *Orlando*
* 1993. - *Plavo*
* 1996. - *Ženske perverzije*
* 1999. - *Ratna zona*
* 2000. - *Žal*
* 2001. - *Nebo boje vanilije*
* 2003. - *Duboki kraj* – nominacija za Zlatni globus
* 2002. - *Adaptacija*
* 2003. - *Mladi Adam*
* 2005. - *Slomljeno cvijeće*
* 2005. - *Narnijske kronike: Lav, vještica i ormar*
* 2007. - *Michael Clayton* - Oscar za najbolju sporednu glumicu; BAFTA za najbolju sporednu glumicu
* 2008. - *Julia*
* 2008. - *Narnijske kronike: Princ Kaspijan*
* 2008. - *Spaliti nakon čitanja*
* 2008. - *Neobična priča o Benjaminu Buttonu*
* 2009. - *Granice kontrole*
* 2011. - Moramo da pričamo o Kevinu

## Vanjske veze

|  |  |
| --- | --- |
|  | U Wikimedijinoj ostavi nalazi se članak o temi: **Tilda Swinton** |

* Tilda Swinton na sajtu IMDb
* Tilda Swinton fan site Arhivirano 2007-02-08 na Wayback Machine-u
* Govor na ZF filmfestu 2006. Arhivirano 2006-09-09 na Wayback Machine-u
* Intervju za The Guardian